আবদুল্লাহ আল-কাইম বি-আমর আল্লাহ

**আবু জাফর আবদুল্লাহ ইবনে আহমদ আল-কাদির** (), যিনি তাঁর রাজকীয় নাম **আল-কায়িম বি-আমরি আল্লাহ** () বা সংক্ষেপে **আল-কায়িম** নামে অধিক পরিচিত; ৮ নভেম্বর ১০০১ – ৩ এপ্রিল ১০৭৫), ১০৩১ থেকে ১০৭৫ সাল পর্যন্ত বাগদাদে আব্বাসীয় খলিফা ছিলেন। তিনি পূর্ববর্তী খলিফা আল-কাদিরের পুত্র ছিলেন। আল-কায়িমের শাসনামল খিলাফতের ওপর বুয়িদ রাজবংশের আধিপত্যের অবসান এবং সেলজুক রাজবংশের উত্থানের সন্ধিক্ষণে ছিল।

## প্রারম্ভিক জীবন
আল-কায়িম ১০০১ সালের ৮ নভেম্বর জন্মগ্রহণ করেন। তিনি আব্বাসীয় খলিফা আল-কাদির (শাসনকাল ৯৯১–১০৩১) এবং কাতারুন নাদা (মৃত্যু ১০৬০) নামক একজন দাসীর সন্তান ছিলেন। কাতারুন নাদা একজন আর্মেনীয় বা গ্রিক বংশোদ্ভূত ছিলেন এবং তিনি আলম নামেও পরিচিত ছিলেন। 

তাঁর পিতা আল-কাদির ১০০১ সালে তাঁর মাত্র নয় বছর বয়সী পুত্র মুহাম্মদকে (আল-কায়িমের বড় ভাই) আল-গালিব বিল্লাহ উপাধি দিয়ে প্রকাশ্যে উত্তরাধিকারী ঘোষণা করেছিলেন। তবে মুহাম্মদ তাঁর পিতার আগেই মারা যান এবং সিংহাসনে আরোহণ করতে পারেননি।

১০৩০ সালে আল-কাদির তাঁর পুত্র *আবু জাফর*কে (ভবিষ্যৎ **আল-কায়িম**) উত্তরাধিকারী হিসেবে মনোনীত করেন। বুয়িদ আমিরদের প্রভাবমুক্ত হয়ে তিনি সম্পূর্ণ স্বাধীনভাবে এই সিদ্ধান্ত নিয়েছিলেন। আল-কাদির ১০৩১ সালের ২৯ নভেম্বর অসুস্থতার কারণে মৃত্যুবরণ করেন। প্রাথমিকভাবে তাঁকে খলিফার প্রাসাদে সমাহিত করা হলেও পরের বছর তাঁকে মর্যাদার সাথে আল-রুসাফায় স্থানান্তরিত করা হয়। এদিকে আল-কায়িম ১০৩১ সালের ১২ ডিসেম্বর প্রথাগত আনুগত্যের শপথ গ্রহণ করেন।

## শাসনকাল
আল-কায়িমের দীর্ঘ শাসনকালের প্রথমার্ধে রাজধানীতে অশান্তিহীন একটি দিনও খুব কমই কাটত। প্রায়শই শহরটি শাসকহীন হয়ে পড়ত; বুয়িদ আমিরুল উমারা প্রায়ই রাজধানী ছেড়ে পালিয়ে যেতে বাধ্য হতেন। 

এই সময়ে খলিফার হাতে খুব সীমিত ব্যক্তিগত সম্পদ থাকলেও তিনি পূর্বের তুলনায় কিছুটা ক্ষমতা ফিরে পেয়েছিলেন এবং বুয়িদ আমির জালাল আদ-দাওলা ও আবু কালিজারের মধ্যে মধ্যস্থতা করতে সক্ষম হন। ১০৩২ সালে আল-কায়িম ফকিহ আল-মাওয়ার্দিকে গোপনে আবু কালিজারের সাথে সাক্ষাত করতে পাঠান; তাঁকে নির্দেশ দেওয়া হয়েছিল যেন তিনি তাঁকে 'মালিক আদ-দাওলা' ছাড়া অন্য কোনো উপাধি দিতে অস্বীকার করেন।

সেলজুক রাজবংশের প্রভাব বাড়ার সাথে সাথে চাগরি বেগ ১০৫৬ সালে তাঁর কন্যা খাদিজা আরসলান খাতুনকে আল-কায়িমের সাথে বিবাহ দেন।

সেলজুক শাসক তুঘরিল সিরিয়া ও আর্মেনিয়া জয় করেন। এরপর তিনি বাগদাদের দিকে দৃষ্টি দেন। সেই মুহূর্তে শহরটি সহিংসতা ও চরমপন্থী উত্তজনায় জর্জরিত ছিল। তুঘরিল হজ্জ পালনের অজুহাতে একটি বিশাল বাহিনী নিয়ে ইরাকে প্রবেশ করেন এবং খলিফাকে তাঁর আনুগত্যের আশ্বাস দিয়ে রাজধানীতে প্রবেশের অনুমতি চান। তুর্কি এবং বুয়িদরা এর বিপক্ষে থাকলেও খলিফা জুমার খুতবায় তুঘরিলকে 'সুলতান' হিসেবে স্বীকৃতি দেন। কয়েক দিন পর তুঘরিল খলিফা এবং বুয়িদ আমির আল-মালিক আল-রাহিমের প্রতি অনুগত থাকার শপথ নিয়ে রাজধানীতে প্রবেশ করেন, যেখানে নেতা ও সাধারণ মানুষ তাঁকে উষ্ণ অভ্যর্থনা জানায়।

তুর্কি জেনারেল আরসলান আল-বাসাসিরি ১০৫৮ সালে বিদ্রোহ করেন এবং ইরানে তুঘরিলের ভাইয়ের বিদ্রোহের সুযোগে বাগদাদ দখল করে নেন। আল-কায়িম শুরুতে বাগদাদেই ছিলেন, কিন্তু পরে আল-বাসাসিরির আদেশে তাঁকে আনাহ-তে নির্বাসিত করা হয়। প্রায় এক বছর যাবত আল-বাসাসিরি আল-কায়িমকে আনাহ-তে বন্দী করে রাখেন এবং তুঘরিলের সাথে দরকষাকষির গুটি হিসেবে ব্যবহার করেন। শেষ পর্যন্ত তুঘরিল আল-বাসাসিরির সাথে কোনো আলোচনা না করে সরাসরি খলিফার রক্ষক আমিরের কাছে গিয়ে আল-কায়িমের মুক্তি নিশ্চিত করেন।

আল-বাসাসিরির মৃত্যু এবং তাঁর বিদ্রোহের অবসানের পর সেলজুকরা আল-কায়িমের খিলাফতের ওপর একক প্রভাবশালী শক্তিতে পরিণত হয়। এই ক্ষেত্রে তারা বুয়িদদের মতো হলেও সুন্নি সেলজুকরা ধর্মীয় বিষয়ে খলিফার আদর্শের অনেক কাছাকাছি ছিল। তবে এই সময়ে সাম্প্রদায়িক সংঘর্ষ একটি প্রধান সমস্যা হয়ে দাঁড়ায়। ১০৬৭ সালে শাফিঈ মাযহাবের সাথে যুক্ত বাগদাদের নিজামিয়া মাদ্রাসা প্রতিষ্ঠার ফলে হাম্বলিদের সাথে উত্তেজনা চরম আকার ধারণ করে। আল-কায়িম সেলজুক সুলতানের পরামর্শ ছাড়া কাজ করতে দ্বিধাবোধ করতেন এবং শেষ পর্যন্ত পরিস্থিতি নিয়ন্ত্রণে ব্যর্থ হন।

১০৬২ সালে আল-কায়িম ফখর আদ-দাওলা মুহাম্মদ ইবনে মুহাম্মদ ইবনে জাহিরকে উজির হিসেবে নিযুক্ত করেন। ফখর আদ-দাওলা বাগদাদে পৌঁছালে তাঁকে প্রচুর উপহার, সম্মানসূচক পোশাক এবং 'ফখর আদ-দাওলা' (খিলাফতের গৌরব) উপাধিতে ভূষিত করা হয়। সিবত ইবনুল জাওজির মতে তাঁকে 'শারাফুল উজারা' (উজিরদের মধ্যে শ্রেষ্ঠ) উপাধিও দেওয়া হয়েছিল।

ফখর আদ-দাওলার প্রথম মেয়াদ ১০৬৮ সাল পর্যন্ত স্থায়ী হয়েছিল, যখন কিছু 'অপরাধের' (জুনুব) কারণে তাঁকে বরখাস্ত করা হয়। বরখাস্তের কারণগুলোর মধ্যে ছিল অনুমতি ছাড়াই 'বাব আল-হুজরা' বা খলিফার ব্যক্তিগত কক্ষে প্রবেশ এবং আদুদ আদ-দাওলার রাজকীয় পোশাক পরিধান করা। অন্য কথায় তিনি তাঁর পদমর্যাদার ঊর্ধ্বে গিয়ে কাজ করছিলেন। আবু আলি ইবনুল বান্নার ডায়েরি অনুসারে ১০৬৮ সালের ৯ সেপ্টেম্বর তাঁকে বরখাস্ত করা হয়। ফখর আদ-দাওলা এতে অত্যন্ত মর্মাহত হন এবং অশ্রুসিক্ত নয়নে তা মেনে নেন। ১১ সেপ্টেম্বর রাতে তাঁকে বাগদাদ থেকে বিদায় দেওয়া হয় এবং তিনি বনু মাজইয়াদ শাসক নূর আদ-দাওলা দুবাইসের দরবারে আশ্রয় নেন।  পরে তাঁর মালপত্র তাঁর কাছে পাঠিয়ে দেওয়া হয়েছিল।

ফখর আদ-দাওলার স্থলে নতুন উজির নিয়োগের প্রতিযোগিতা ছিল তীব্র। তিনজন প্রার্থীকে গুরুত্বের সাথে বিবেচনা করা হলেও কেউই শেষ পর্যন্ত উজির হতে পারেননি। খলিফার প্রাথমিক পছন্দ ছিল আবু শুজা আল-রুধরাওয়ারির পিতা আবু ইয়ালা, কিন্তু ফখর আদ-দাওলা বাগদাদ ছাড়ার আগেই ১১ সেপ্টেম্বর তিনি মারা যান। অন্য একজন প্রার্থী ইবনে আবদ আর-রাহিমকে উজির হিসেবে নির্বাচিত করে চিঠিও পাঠানো হয়েছিল, কিন্তু খলিফা যখন জানতে পারেন যে তিনি ১০৫৮ সালের বিদ্রোহে আল-বাসাসিরির সঙ্গী ছিলেন এবং খলিফার প্রাসাদ লুটে অংশ নিয়েছিলেন, তখন সাথে সাথে তাঁর নাম বাদ দেওয়া হয়। নভেম্বরের মাঝামাঝি সময়ে গুঞ্জন ওঠে যে আল-কায়িম ফখর আদ-দাওলাকেই ফিরিয়ে আনবেন।

এদিকে নূর আদ-দাওলা দুবাইস খলিফার কাছে ফখর আদ-দাওলার জন্য সুপারিশ করছিলেন। অবশেষে ফখর আদ-দাওলাকেই উজির হিসেবে ফিরিয়ে আনা হয়। ১০৬৮ সালের ১০ ডিসেম্বর তিনি বাগদাদে প্রবেশ করেন এবং তাঁকে বিপুল অভ্যর্থনা জানানো হয়। ২৯ ডিসেম্বর তাঁর জন্য সম্মানসূচক পোশাক প্রস্তুত করা হয় এবং ৩১ ডিসেম্বর তা তাঁকে প্রদান করা হয়।

আল-কায়িম ফখর আদ-দাওলার প্রতি কোনো ক্ষোভ পোষণ করেননি এবং তাঁকে ও তাঁর পুত্র আমীদ আদ-দাওলাকে গুরুত্বপূর্ণ দায়িত্ব অর্পণ করেন। ১০৭২ সালে সেলজুক সুলতান আল্প আরসলান মারা গেলে বনু জাহির পরিবার শোক অনুষ্ঠান পরিচালনা এবং নতুন সুলতান মালিক-শাহর সাথে আনুগত্য বিনিময়ের দায়িত্ব পালন করে। ১০৭৩ সালের ২৬ সেপ্টেম্বর ফখর আদ-দাওলার উপস্থিতিতে বিতর্কিত হাম্বলি পণ্ডিত ইবনে আকিল খলিফার দপ্তরে তাঁর পূর্বের বিশ্বাস থেকে তওবা করে তা জনসমক্ষে পাঠ করেন।

এই সময়ে এবং পূর্ববর্তী খলিফাদের আমলে বুয়িদদের পৃষ্ঠপোষকতায় সাহিত্য, বিশেষ করে ফারসি সাহিত্য সমৃদ্ধি লাভ করে। বিখ্যাত দার্শনিক আল-ফারাবি ৯৫০ সালে মৃত্যুবরণ করেন। আরবের সর্বশ্রেষ্ঠ কবিদের একজন আল-মুতানাব্বি ৯৬৫ সালে এবং পারস্যের বিখ্যাত চিকিৎসক ও দার্শনিক ইবনে সিনা ১০৩৭ সালে মৃত্যুবরণ করেন।

১০৫৮ সালে বাহরাইনে আবদ আল-কায়েস গোত্র এবং ইসমাইলি কারমাতি রাষ্ট্রের মধ্যে আল-কায়িমের নামে খুতবা পাঠ নিয়ে বিরোধের সৃষ্টি হয়। এর ফলে আবু আল-বাহলুল আল-আওয়ামের নেতৃত্বে বিদ্রোহ শুরু হয়, যা শেষ পর্যন্ত ১০৬৭ সালে কারমাতি শাসনের পতন ঘটায়।

## পরিবার
আল-কায়িমের এক স্ত্রী ছিলেন আবু নাসর বিন বুয়াইহ ওরফে মালিক রাহিমের বোন। তিনি ১০৪৯-৫০ সালে মারা যান। অন্য এক স্ত্রী ছিলেন চাগরি বেগের কন্যা খাদিজা আরসলান খাতুন। প্রথমে তাঁর সাথে আল-কায়িমের একমাত্র পুত্র মুহাম্মদের বাগদান হলেও মুহাম্মদের অকাল মৃত্যুর পর ১০৫৬ সালে আল-কায়িম তাঁকে বিবাহ করেন। আল-কায়িমের এক আর্মেনীয় দাসী ছিলেন আল-জিহা আল-কায়মিয়া।

তাঁর পুত্র মুহাম্মদের সন্তান আল-মুকতাদি তাঁর দাদার স্থলাভিষিক্ত হন। আল-মুকতাদি উরজুওয়ান নামক একজন আর্মেনীয় দাসীর গর্ভে জন্মগ্রহণ করেছিলেন।

আল-কায়িমের সায়িদা নামে এক কন্যা ছিল। ১০৬১ সালে সেলজুক সুলতান তুঘরিল তাঁর পাণিগ্রহণের প্রস্তাব দেন। ১০৬২ সালে তাদের বিবাহ সম্পন্ন হয়। তুঘরিলের মৃত্যুর পর সুলতান আল্প আরসলান তাঁকে ১০৬৪ সালে বাগদাদে ফেরত পাঠান। তিনি ১১০২ সালের ২০ অক্টোবর মৃত্যুবরণ করেন।

## মৃত্যু
১০৭৫ সালে আল-কায়িম যখন মৃত্যুশয্যায় ছিলেন, তখন ফখর আদ-দাওলা তাঁর ব্যক্তিগত সেবার দায়িত্ব নেন। আল-কায়িম রক্তমোক্ষণ করাতে না চাইলেও ফখর আদ-দাওলা তা করান। মৃত্যুর আগে আল-কায়িম তাঁর পৌত্র এবং উত্তরাধিকারী আল-মুকতাদিকে বনু জাহির পরিবারকে পদে বহাল রাখার পরামর্শ দিয়ে বলেন: "আমি খিলাফতের জন্য ইবনে জাহির ও তাঁর ছেলের চেয়ে যোগ্য আর কাউকে দেখিনি; তাদের থেকে মুখ ফিরিয়ে নিও না।"

আল-কায়িম ১০৭৫ সালের ৩ এপ্রিল ৭৩ বছর বয়সে মৃত্যুবরণ করেন। তাঁর স্থলাভিষিক্ত হন তাঁর পৌত্র আল-মুকতাদি।

## আরও দেখুন
* কাভুর্ত, আল-কায়িমের শ্যালক
* ফখর আদ-দাওলা ইবনে জাহির, আল-কায়িমের উজির
* আবু মনসুর ইবনে ইউসুফ, বাগদাদের প্রখ্যাত ব্যবসায়ী ও আল-কায়িমের বিশ্বস্ত উপদেষ্টা

## টীকা

## তথ্যসূত্র

## উৎস
* 
* 
* 
* 

বিষয়শ্রেণী:১০০১-এ জন্ম
বিষয়শ্রেণী:১০৭৫-এ মৃত্যু
বিষয়শ্রেণী:১১শ শতাব্দীর আব্বাসীয় খলিফা
বিষয়শ্রেণী:আব্বাসীয় খলিফাদের পুত্র
বিষয়শ্রেণী:১১শ শতাব্দীতে ইরাক